In Owaöstareich, im Såizburga Flåchgau (aussa da Stådt Såizburg und seina Agglomàrazion) sowiam niadaöstareichischn Wåid- und Mostviartl is, wia im benåchbårtn Bayan, dé åidboarische Stãmmesmundårt (Westmittlboarisch) behoamatt. Dé ãsässing Dialekte büidn midm ãgrenzendn Niadaboarischn an Språchvabãnd. Ãndas åis 's Ostmittlboarische is 's aufm Bodn vôm åidn Stãmmesherzogtum entstãndn. A daitlichs Untascheidungskriterium zwischn West- und Ostmittlboarisch is da Dobbelaut -au-; im Westmittlboarischn wird a dendenziell mehr mit -a- aufglöst (dés kàf i ma); im Ostmittlboarischn mid an stårk vadunkltn -o- Laut (dés kåuf i ma). A dé gebaigtn Formen vô "kemma" (I kimm, sé kemma(n), Infinitiv: kemma) san aufs Westmittl- und Südboarische beschrenkt. 's Ostmittlboarische kennt nur dé Büidung mit -u- (I kumm).